《水晶帘外月华清 秋夜东园席上赠紫儿 》
清代·沈谦

怕听催银箭。早垂地、河光如练。同在瑶台，爱月里天香，画帘低捲。

私语傍人都不会，要灭烛、蘋风方便。流盼。又悟得幽情，欲言仍咽。

醉来也应倦。奈狂朋怪侣，满斟频劝。任欹鬟接黛，红牙重按。

竹脆丝娇空旖旎，怎赛过、肉音清转。肠断。任相逢就去，争如休见。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。